**Projekt „Kajkaš KAJ?“**

**PRIPRAVA ZA IZVOĐENJE NASTAVNOGA SATA**

Razred: **4.c**

Učiteljica**: Biserka Ciglenečki**

**NASTAVNA JEDINICA: „KAJKAMO“ UZ TRADICIJSKE DRVENE IGRAČKE**

**ODGOJNO-OBRAZOVNI ISHODI:**

OŠ HJ A.4.1. Učenik razgovara i govori u skladu s komunikacijskom situacijom.

OŠ HJ A.4.6. Učenik objašnjava razliku između zavičajnoga govora i hrvatskoga standardnog jezika.

OŠ HJ B.4.4. Učenik se stvaralački izražava potaknut književnim tekstom, iskustvima i doživljajima.

OŠ HJ A.4.4. Učenik piše tekstove prema jednostavnoj strukturi.

PID OŠ C.4.1. Učenik obrazlaže ulogu, utjecaj i važnost povijesnoga nasljeđa te prirodnih i društvenih različitosti domovine na razvoj nacionalnoga identiteta.

OŠ LK A.4.1. Učenik likovnim i vizualnim izražavanjem interpretira različite sadržaje.

**ODGOJNO-OBRAZOVNA OČEKIVANJA MEĐUPREDMETNIH TEMA I SUODNOSI S OSTALIM PREDMETIMA**

uku A.2.2. Primjena strategija učenja i rješavanje problema

Učenik primjenjuje strategije učenja i rješava probleme u svim područjima učenja uz praćenje i podršku učitelja.

uku A.2.3.

3. Kreativno mišljenje

Učenik se koristi kreativnošću za oblikovanje svojih ideja i pristupa rješavanju problema.

uku B.2.4.

4. Samovrednovanje/samoprocjena

Na poticaj učitelja, ali i samostalno, učenik samovrednuje proces učenja i svoje rezultate te procjenjuje ostvareni napredak.

uku C.2.3.

3. Interes

Učenik iskazuje interes za različita područja, preuzima odgovornost za svoje učenje i ustraje u učenju.

uku D.2.2.

2. Suradnja s drugima

Učenik ostvaruje dobru komunikaciju s drugima, uspješno surađuje u različitim situacijama i spreman je zatražiti i ponuditi pomoć.

osr A.2.1. Razvija sliku o sebi.

osr A.2.3. Razvija osobne potencijale.

osr A.2.4. Razvija radne navike.

odr A.2.1. Razlikuje pozitivne i negativne utjecaje čovjeka na prirodu i okoliš.

pod A.2.1. Primjenjuje inovativna i kreativna rješenja.

pod A.2.3. Upoznaje mogućnosti razvoja karijere i profesionalnoga usmjeravanja.

**NASTAVNA SREDSTVA:**  
- recital „I je i nije Bistrica“ (izbor stihova pjesnikinje Branke Jagić i pjesnika Josipa Ozimca)

- originalne dječje drvene igračke (leptirek, konjek, žvijegljica, kredenc, eroplan, zibačica, lomarek, posteljica, cugek, stolček, špigljec)

-modeli dječjih drvenih igrački-učenički radovi (cifranje)

-plastificirane aplikacije tradicijskih drvenih igrački, magnetići, magnetna ploča

-plastificirana igra „Memory-drvene igračke“

-križaljka (Prilog 1.)

-šablone za cifranje straničnika (označivača stranica)

-evaluacijski listić

**TIJEK NASTAVNIH AKTIVNOSTI**

**POZDRAVLJANJE I UPOZNAVANJE**

Nakon pozdrava, međusobno se upoznajemo. Predstavljam školu i mjesto iz kojega dolazim. Učenici slobodno iznose svoje dosadašnje spoznaje o Mariji Bistrici. Razgovaramo o znamenitostima M. Bistrice (Hrvatsko nacionalno svetište, hodošašća, tradicijski zanati,…). Učenici koji su posjetili Mariju Bistricu u vrijeme hodočašća prepričavaju svoje doživljaje.

**UVODNA MOTIVACIJA I NAJAVA CILJA SATA**

Čitam recital (izbor stihova Branke Jagić i Josipa Ozimca) „I je i nije Bistrica“. Učenici imaju zadatak upamtiti što više tradicijskih drvenih igrački koje se spominju u pjesmi.  
 Nakon čitanja učenici navode igračke koje su zapamtili. Provodimo kratku interpretaciju s naglaskom na imenovanje tradicijskih drvenih igrački koje se spominju u tekstu. Učenici iznose svoje dojmove i doživljaj pročitanoga. Napominjem da su 2009. godine tradicijske drvene igračke uvrštene u Reprezentativnu listu UNESCO-ve nematerijalne baštine te da su ekološki proizvod i svaka igračka je unikat.

Najavljujem da ćemo danas upoznati tradicijske drvene igračke i družiti se s njima, a tijekom cijelog sata možemo govoriti kajkavski.

**UVOĐENJE NOVIH KAJKAVSKIH POJMOVA I „KAJKANJE“ UZ TRADICIJSKE DRVENE IGRAČKE**

Učenicima prezentiram originalne drvene igračke iz majstorske radionice i modele dječjih igrački koje su „scifrali“ učenici. Učenici imaju mogućnost slušno, taktilno i vizualno upoznati igračke.  
Opisuju ih, govore o njima, slušaju njihov zvuk, zamišljaju kako bi se mogli igrati s njima,… Svaku igračku imenujemo zavičajnim govorom.

**PONAVLJANJE I UTVRĐIVANJE NAUČENIH NOVIH POJMOVA**

Pojedinci na ploču stavljaju aplikacije drvenih igrački, a ispod njih njihove nazive (leptirek, konjek, žvijegljica, kredenc, eroplan, zibačica, stolček, lomarek, posteljica, cugek, špigljec).

**STVARALAČKI RAD**

1. **Opis drvene igračke**

Učenici su podijeljeni u četiri skupine. Pismeno opisuju odabrane igračke kao da pišu zagonetke. Čitaju rečenicu po rečenicu dok druge skupine ne pogode o kojoj igrački se radi. Naslov rada je „Pugodi koj sam je“.

1. **„Cifranje“ straničnika (označivača stranica)**

Na pripremljenim šablonama učenici cifraju označivače stranica. Služe se crnim flomasterima i drvenim bojicama. Flomasterima crtaju razne vrste crta-cifraju, a bojicama bojaju plohe. Na poleđini zapisuju nove pojmove koje su danas naučili.

**IGRA**

Učenici igraju igru Memory. Dobivaju plastificirane kartončiće s fotografijama drvenih igrački i traže parove. Igru mogu igrati više puta.

**RJEŠAVANJE KRIŽALJKE ( Prilog1.)**

Nakon igre učenici rješavaju križaljke. Upućujem ih da slova LJ i NJ pišu u dva kvadratića. Slova koja se nalaze u plavim poljima potrebno je složiti tako da daju rješenje križaljke /KAJKAM!/, odnosno izraz vezan uz naš projekt.

**EVALUACIJA NASTAVNOGA SATA**

Učenici ispunjavaju listiće za evaluaciju.